Ψήφισμα

του Ευρωπαϊκού Κοινοβουλίου που εμπεριέχει τις παρατηρήσεις που συνοδεύουν την πρόταση απόφασης σχετικά με την απαλλαγή του διευθυντή του Ευρωπαϊκού Οργανισμού Περιβάλλοντος για την εκτέλεση του προϋπολογισμού του για το οικονομικό έτος 2001

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

- έχοντας υπόψη την έκθεση του Ελεγκτικού Συνεδρίου σχετικά με τις οικονομικές καταστάσεις του Ευρωπαϊκού Οργανισμού Περιβάλλοντος για το οικονομικό έτος 2001, συνοδευόμενη από τις απαντήσεις του Οργανισμού (C5-0098/2003)(1),

- έχοντας υπόψη τη σύσταση του Συμβουλίου της 7ης Μαρτίου 2003 (C5-0099/2003),

- έχοντας υπόψη τη συνθήκη ΕΚ, και ιδίως το άρθρο 276 αυτής,

- έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων(2), και ιδίως το άρθρο 185 αυτού,

- έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 23ης Δεκεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων(3), και ιδίως το άρθρο 94 του κανονισμού (ΕΚ, Ευρατόμ) αριθ. 2343/2002,

- έχοντας υπόψη το άρθρο 93α και το παράρτημα V του κανονισμού του,

- έχοντας υπόψη την απόφασή του, της 8ης Απριλίου 2003, σχετικά με την αναβολή της απόφασης όσον αφορά την απαλλαγή και το ψήφισμά του, το οποίο εμπεριέχει τις παρατηρήσεις που συνοδεύουν την απόφαση αυτή(4),

- έχοντας υπόψη την έκθεση της Επιτροπής Ελέγχου του Προϋπολογισμού (A5-0360/2003),

Α. λαμβάνοντας υπόψη ότι, στο προαναφερθέν ψήφισμά του, το Κοινοβούλιο:

- χαιρέτιζε το γεγονός ότι, στο εξής, αυτό είναι η αρμόδια αρχή για τη χορήγηση απαλλαγής στους κοινοτικούς οργανισμούς που αναφέρονται στο άρθρο 185 παράγραφος 1 του νέου δημοσιονομικού κανονισμού και

- υπογράμμιζε ότι, για την εκπλήρωση των νέων αυτών καθηκόντων του, ανέμενε ότι οι εν λόγω οργανισμοί θα του διαβιβάσουν όλες τις σχετικές και αναγκαίες πληροφορίες, σε απάντηση των ερωτημάτων που επρόκειτο να τους διαβιβάσει,

Β. λαμβάνοντας υπόψη ότι η αρμόδια επιτροπή του έχει λάβει απαντήσεις στα ερωτήματα αυτά,

Γ. λαμβάνοντας υπόψη ότι οι απαντήσεις του Οργανισμού στα προαναφερθέντα ερωτήματα εφοδίασαν το Κοινοβούλιο, σε πολλές περιπτώσεις, με ενημερωμένες πληροφορίες· οι πληροφορίες αυτές είναι συμπληρωματικές των παρατηρήσεων που περιέχονται στην έκθεση του Ελεγκτικού Συνεδρίου, σχετικά με τις οικονομικές καταστάσεις του Ευρωπαϊκού Οργανισμού Περιβάλλοντος για το οικονομικό έτος 2001 και των απαντήσεων του Οργανισμού στις παρατηρήσεις αυτές,

Δ. λαμβάνοντας υπόψη ότι πληρώθηκαν έτσι οι προϋποθέσεις ώστε το Κοινοβούλιο να λάβει απόφαση για την απαλλαγή αφού έχει ενημερωθεί επαρκώς,

1. λαμβάνει υπό σημείωση τους κατωτέρω λογαριασμούς του Ευρωπαϊκού Οργανισμού Περιβάλλοντος, για τα οικονομικά έτη 2001 και 2000:

Λογαριασμός διαχείρισης των οικονομικών ετών 2001 και 2000

>ΘΕΣΗ ΠΙΝΑΚΑ>

Σημείωση:

Τα σύνολα είναι δυνατό να εμφανίζουν αποκλίσεις οφειλόμενες στη στρογγυλοποίηση των ποσών.

Πηγή:

Δεδομένα του Οργανισμού - Οι πίνακες αυτοί παρουσιάζουν συνοπτικά τα στοιχεία που παρασχέθηκαν από τον Οργανισμό στις οικονομικές καταστάσεις του.

Εκτέλεση του προϋπολογισμού

2. σημειώνει τα μέτρα που έλαβε ο Οργανισμός με στόχο ένα αυστηρότερο χρονοδιάγραμμα των δαπανών του στον τομέα της διοικητικής λειτουργίας, όσον αφορά τις υποδομές, τις μη επείγουσες αγορές και την αναβολή της προσαρμογής των εγκαταστάσεών του· πιστεύει ότι τα μέτρα αυτά είναι σύμφωνα με τις συστάσεις του Ελεγκτικού Συνεδρίου·

3. χαιρετίζει τις προσπάθειες του Οργανισμού για τον καλύτερο προγραμματισμό των δραστηριοτήτων του στον επιχειρησιακό τομέα, που θα έχουν ως συνέπεια τη μείωση του όγκου των πιστώσεων που μεταφέρει ο Οργανισμός· σημειώνει, ωστόσο, τη δήλωση του Οργανισμού πως, κατά την εκτέλεση συμφωνιών για επιδοτήσεις που αφορούν σχέδια πολυετούς διάρκειας, "είναι δύσκολο να αποφευχθεί" κάποιο επίπεδο αυτόματων μεταφορών· πιστεύει ότι το πρόβλημα αυτό είναι στη φύση του "συστημικό", εφόσον αφορά κυρίως τις σχέσεις με τα Ευρωπαϊκά Θεματικά Κέντρα που είναι συμβεβλημένα με τον Οργανισμό·

4. πιστεύει ότι, όσον αφορά την υλοποίηση έργων από τα Κέντρα αυτά, που καλύπτουν σχεδόν το ήμισυ του επιχειρησιακού προϋπολογισμού του, ο Οργανισμός θα πρέπει να εντείνει τις προσπάθειές του με στόχο τα Κέντρα αυτά να υλοποιούν τα προαναφερθέντα έργα εντός χρονικού πλαισίου που κάνει σεβαστή την αρχή του ετήσιου χαρακτήρα του προϋπολογισμού· εκτιμά πως οι προσπάθειες αυτές θα έχουν ως αποτέλεσμα τη μείωση των μεταφορών·

5. πιστεύει επίσης ότι υπάρχει πεδίο για την ανάπτυξη μιας εναρμονισμένης προσέγγισης μεταξύ των οργανισμών, όταν αντιμετωπίζουν προβλήματα "συστημικής" φύσης. Καλεί τον Οργανισμό να εντείνει τις επαφές του με άλλους κοινοτικούς οργανισμούς που αντιμετωπίζουν παρόμοια προβλήματα στις συμβατικές σχέσεις τους με τα προαναφερθέντα Κέντρα ή εθνικά σημεία επαφής, ώστε να αναπτυχθεί και να εφαρμοσθεί μια "προσέγγιση βέλτιστης πρακτικής"·

Οικονομικές καταστάσεις

6. εκφράζει την ικανοποίησή του για το γεγονός ότι ο Οργανισμός έχει επιτύχει τον αναγκαίο συντονισμό μεταξύ των σχετικών τμημάτων του, κατά τρόπον ώστε να διασφαλίζεται η ορθή εφαρμογή των κανόνων όσον αφορά την απόσβεση των ακινητοποιήσεών του·

Διαχείριση των ρευστών διαθεσίμων

7. προτρέπει τον Οργανισμό να βελτιώσει ακόμη περισσότερο τις επιδόσεις του όσον αφορά τη συμφωνία των τραπεζικών λογαριασμών με τη γενική λογιστική, κατ εφαρμογή των συστάσεων του Ελεγκτικού Συνεδρίου. Καλεί τον Οργανισμό να υποβάλει έκθεση σχετικά με την πραγματοποιηθείσα πρόοδο στο ζήτημα αυτό, στο πλαίσιο της επόμενης διαδικασίας για τη χορήγηση απαλλαγής·

Εφαρμογή των δημοσιονομικών διατάξεων

8. καλεί τον Οργανισμό να θέσει σε λειτουργία, το ταχύτερο δυνατόν, το "ηλεκτρονικό εναποθετήριο εγγράφων", που έχει αναπτυχθεί στο πλαίσιο των προσπαθειών του όσον αφορά την πρωτοκόλληση και την αρχειοθέτηση· τον καλεί επίσης να λάβει όλα τα αναγκαία μέτρα ώστε οι οικονομικοί φάκελλοι να περιέχουν όλα τα αναγκαία υποστηρικτικά έγγραφα, συμμορφούμενος με τις συστάσεις του Ελεγκτικού Συνεδρίου·

Αγορά αγαθών και υπηρεσιών/Συνεργασία με τα θεσμικά όργανα

9. ευελπιστεί ότι ο Οργανισμός θα επιτύχει καλύτερα αποτελέσματα στις προσπάθειές του για τη βελτίωση του σχεδιασμού των αγορών του, στο πλαίσιο του πολυετούς προγράμματος εργασίας του· χαιρετίζει τις προσπάθειες του Οργανισμού για τη βελτίωση των διαδικασιών και των κριτηρίων αξιολόγησης των προσφορών. Καλεί τον Οργανισμό να εντείνει τις προσπάθειές του με στόχο τη βελτίωση της διοργανικής συνεργασίας στον τομέα των προμηθειών, στη βάση μιας προσέγγισης βέλτιστης πρακτικής που θα περιλαμβάνει κριτήρια αξιολόγησης και θα επιτρέπει τη συγκρισιμότητα των προσφορών. Καλεί επίσης τον Οργανισμό να λαμβάνει μέρος, όσο το δυνατόν συχνότερα, λαμβάνοντας υπόψη τους ιδιαίτερους περιορισμούς του, στις διοργανικές προσκλήσεις υποβολής προσφορών·

10. σημειώνει ότι ο οργανισμός είχε πλείονες συμβάσεις με επιχειρήσεις αναμεμειγμένες στην υπόθεση της Eurostat. Καλεί τον οργανισμό να διαβιβάσει όλα τα έγγραφα που σχετίζονται με τις εν λόγω συμβάσεις στην Υπηρεσία Εσωτερικού Λογιστικού Ελέγχου της Επιτροπής για να ληφθούν υπόψη κατά τον λογιστικό έλεγχο των συμβάσεων Eurostat που διεξάγει επί του παρόντος η Υπηρεσία Εσωτερικού Λογιστικού Ελέγχου·

Θέματα που αφορούν γενικά τους αποκεντρωμένους οργανισμούς

Επιχειρησιακά καθήκοντα

11. επαναλαμβάνει τη θέση του ότι, όσον αφορά το γεγονός ότι οι διοικητικές δαπάνες υπερβαίνουν, σε πολλούς από τους οργανισμούς αυτούς, τις επιχειρησιακές δαπάνες, υπάρχει περιθώριο ανάθεσης στους εν λόγω οργανισμούς περισσότερων επιχειρησιακών καθηκόντων· πιστεύει ότι αυτοί θα μπορούσαν, για παράδειγμα, να αναλάβουν την εκτέλεση κοινοτικών προγραμμάτων στους τομείς της παιδείας ή της υγείας, βοηθώντας έτσι ώστε να αποφευχθεί η άχρηστη δημιουργία επιπλέον εκτελεστικών υπηρεσιών από την Επιτροπή· εκφράζει τη λύπη του διότι η Επιτροπή δεν εκπλήρωσε το αίτημα του Κοινοβουλίου(5) να υποβάλει προτάσεις προς την κατεύθυνση αυτή πριν από την 30ή Ιουνίου 2003. Καλεί τους οργανισμούς να επισημάνουν τομείς όπου θα μπορούσαν να αναλάβουν την εφαρμογή κοινοτικών προγραμμάτων τα οποία σήμερα διαχειρίζεται η Επιτροπή και να υποβάλουν σχετικές προτάσεις μέχρι τέλους του 2003·

12. επιδοκιμάζει σε αυτό το πλαίσιο την πρόταση του Ευρωπαϊκού Ιδρύματος Επαγγελματικής Εκπαίδευσης (ΕΙΕΕ) να αναλάβει πιθανώς πρόσθετα καθήκοντα. Καλεί την Επιτροπή να χρησιμοποιήσει την εμπειρογνωμοσύνη του ΕΙΕΕ σε ευρύτερη γεωγραφική περιοχή από ό,τι σήμερα και για την παροχή τεχνικής βοήθειας σε προγράμματα όπως το Tempus και το Erasmus mundus·

Προσαρμογή των δημοσιονομικών κανόνων στον νέο δημοσιονομικό κανονισμό

13. καλεί τους οργανισμούς να ολοκληρώσουν το ταχύτερο δυνατόν τις διαδικασίες για την προσαρμογή των δημοσιονομικών κανόνων τους προς τις απαιτήσεις του νέου δημοσιονομικού κανονισμού, σε κάθε περίπτωση πριν από το τέλος του τρέχοντος έτους· υπενθυμίζει ότι αυτοί οι δημοσιονομικοί κανόνες δεν πρέπει να παρεκκλίνουν από τον δημοσιονομικό κανονισμό πλαίσιο, εκτός εάν το απαιτούν οι συγκεκριμένες επιχειρησιακές ανάγκες ενός οργανισμού και μόνο με την εκ των προτέρων σύμφωνη γνώμη της Επιτροπής· καλεί τους οργανισμούς, αφού ολοκληρώσουν τη διαδικασία αυτή, να ενημερώσουν τις αρμόδιες επιτροπές του Κοινοβουλίου. Καλεί το Ελεγκτικό Συνέδριο να γνωμοδοτήσει σχετικά με όλες τις εγκεκριμένες από τους οργανισμούς δημοσιονομικές διατάξεις που παρεκκλίνουν από τον δημοσιονομικό κανονισμό πλαίσιο·

14. επαναλαμβάνει την έκκλησή του προς τους οργανισμούς να διασφαλίσουν τον αυστηρό διαχωρισμό καθηκόντων μεταξύ διατάκτη και υπολόγου· υπενθυμίζει τον αναβαθμισμένο ρόλο του τελευταίου όσον αφορά:

α) την εκπόνηση και τη θέση σε ισχύ των λογιστικών σχεδίων·

β) την τήρηση των λογιστικών βιβλίων·

γ) τη θέση σε ισχύ συστημάτων που καταρτίζονται από τον διατάκτη για την παροχή λογιστικών πληροφοριών·

δ) τη συνεργασία με τον υπόλογο της Επιτροπής·

ε) τη σύνταξη και την υποβολή των δημοσιονομικών καταστάσεων και των εκθέσεων για την εκτέλεση του προϋπολογισμού·

τονίζει, επιπλέον, ότι οι υπόλογοι διορίζονται από τα διοικητικά συμβούλια των οργανισμών με βάση ειδικές ικανότητες και επαγγελματική πείρα· αναμένει επίσης ότι η τοποθέτηση συστημάτων ηλεκτρονικών υπολογιστών θα εξασφαλίσουν την ύπαρξη ενός πλήρους λογιστικού ίχνους για κάθε πράξη, ώστε να διασφαλισθεί η διαφάνεια·

15. υπενθυμίζει στους οργανισμούς ότι θα πρέπει να τηρούν πλήρως τους κανόνες για τις διαδικασίες προμηθειών όπως ορίζονται στον δημοσιονομικό κανονισμό· τονίζει ότι οι ανοικτές διαδικασίες πρόσκλησης για την υποβολή προσφορών πρέπει να χρησιμοποιούνται όσο το δυνατόν συχνότερα, προκειμένου να βελτιωθεί η διαφάνεια και να διασφαλισθεί η ίση μεταχείριση των ενδεχόμενων διαγωνιζομένων· υπογραμμίζει ότι ο μη σεβασμός των κανόνων για τις διαδικασίες προμηθειών όχι μόνο ενδέχεται να είναι επιζήμιος για τα οικονομικά συμφέροντα των οργανισμών, αλλά μπορεί να αποτελεί και ποινικό αδίκημα βάσει της νομοθεσίας των κρατών μελών·

Έλεγχος και εσωτερικός έλεγχος

16. υπενθυμίζει ότι στις σημαντικές καινοτομίες του νέου δημοσιονομικού κανονισμού περιλαμβάνεται η αυξημένη ευθύνη των διατακτών και η διαμόρφωση εσωτερικών ελεγκτικών δυνατοτήτων, ώστε να αντιμετωπισθεί ο κίνδυνος παρατυπιών και κακοδιαχείρισης. Καλεί, συνεπώς:

- το Ελεγκτικό Συνέδριο, να αυξήσει τον αριθμό των ελέγχων που πραγματοποιούν οι ελεγκτές του,

- τους οργανισμούς, να αναθεωρήσουν σε βάθος τις διαδικασίες που εφαρμόζουν για την εκτέλεση του προϋπολογισμού τους, κατ εφαρμογή του νέου πλαισίου που δημιουργήθηκε,

- την Επιτροπή, να συνεργασθεί στενά με τους οργανισμούς, ιδιαίτερα στους τομείς της τήρησης λογαριασμών, των εσωτερικών ελέγχων και των διαδικασιών διαχείρισης και ελέγχου,

ούτως ώστε να τεθούν σε εφαρμογή κατάλληλες και εναρμονισμένες λύσεις·

17. καλεί την Επιτροπή να προτείνει να προτείνει τροποποίηση του κανονισμού (ΕΚ, Ευρατόμ) αριθ. 2343/2002 για τη θέσπιση δημοσιονομικού κανονισμού πλαισίου για τους κοινοτικούς οργανισμούς, με σκοπό να δοθούν στους αντίστοιχους εσωτερικούς ελεγκτές των οργανισμών, πραγματικές εξουσίες ελέγχου αντί απλώς ένας συμβουλευτικός ρόλος, όπως συμβαίνει σήμερα·

18. εκφράζει την έντονη δυσαρέσκειά του για το γεγονός ότι η εσωτερική υπηρεσία λογιστικών ελέγχων της Επιτροπής δεν πραγματοποιεί κανέναν έλεγχο στους οργανισμούς· τονίζει ότι αυτό σημαίνει τη μη συμμόρφωση προς τα άρθρα 71 και 72 του κανονισμού (ΕΚ, Ευρατόμ) αριθ. 2343/2002, καθώς και ότι, στην πράξη, ο εξωτερικός έλεγχος της ποιότητας των συστημάτων διαχείρισης και ελέγχου των οργανισμών διεξάγεται μόνο στο πλαίσιο των ελέγχων του Ελεγκτικού Συνεδρίου· καλεί, συνεπώς, την Επιτροπή να εξασφαλίσει τη διάθεση των αναγκαίων πόρων ώστε η εσωτερική υπηρεσία λογιστικών ελέγχων της να είναι σε θέση να εκπληρώσει τα καθήκοντά της όσον αφορά τα συστήματα εσωτερικού ελέγχου των αποκεντρωμένων οργανισμών·

Συνεργασία με την OLAF

19. καλεί το Ελεγκτικό Συνέδριο να υποβάλει έκθεση, πριν από το τέλος του έτους, σχετικά με το κατά πόσο οι κοινοτικοί οργανισμοί συνεργάζονται κατάλληλα με την Ευρωπαϊκή Υπηρεσία για την Καταπολέμηση της Απάτης (OLAF) και εφαρμόζουν, χωρίς επιφυλάξεις, τη σχετική διοργανική συμφωνία της 25ης Μαΐου 1999(6). Καλεί επίσης το Ελεγκτικό Συνέδριο να αξιολογήσει την αποτελεσματικότητα της συνεργασίας αυτής, στη βάση των υποθέσεων που έχουν διεκπεραιωθεί μέχρι σήμερα·

Η προετοιμασία των οργανισμών για τη διεύρυνση

20. καλεί την Επιτροπή, σε μια προσπάθεια επιτάχυνσης των διαδικασιών για την προετοιμασία της προσχώρησης των νέων κρατών μελών, να παρουσιάσει τις κατάλληλες προτάσεις πριν από την έγκριση του προϋπολογισμού του 2004, με στόχους:

- την προώθηση της καλύτερης λειτουργίας αυτών των κοινοτικών οργανισμών,

- τη διασφάλιση καλύτερης οικονομικής αποδοτικότητας, μέσω μιας ανάλυσης κόστους/οφέλους,

- την αποφυγή της μη αναγκαίας δημιουργίας νέων κοινοτικών οργανισμών,

επισημαίνει ότι η περαιτέρω διόγκωση, επευκαιρία της διεύρυνσης, των διοικητικών συμβουλίων των κοινοτικών οργανισμών τα οποία κατά κανόνα είναι ήδη αρκετά δυσκίνητα, δεν μπορεί να γίνει αποδεκτή για λόγους τόσο αποτελεσματικότητας όσο και κόστους· εκτιμά ότι η διεύρυνση παρέχει εξαιρετική ευκαιρία για μια εις βάθος επανεξέταση τόσο της σύνθεσης όσο και των μεθόδων εργασίας των εν λόγω διοικητικών συμβουλίων·

21. καλεί, συνεπώς, την Επιτροπή, κατά τη διατύπωση των προτάσεών της, να εξετάσει, μεταξύ των άλλων:

- την ανάθεση στους οργανισμούς νέων επιχειρησιακών καθηκόντων, όπως η εκτέλεση κοινοτικών προγραμμάτων, όπου αυτό είναι σκόπιμο,

- τη δημιουργία κοινών διοικητικών συμβουλίων και για άλλους οργανισμούς, ιδίως για εκείνους με παρόμοια αντικείμενα·

- το ενδεχόμενο συγχώνευσης οργανισμών, στην περίπτωση αλληλοεπικαλυπτόμενων δραστηριοτήτων·

υπενθυμίζει, όσον αφορά το τελευταίο, ότι η Επιτροπή έχει αναφερθεί στην πιθανή αλληλοεπικάλυψη μεταξύ του Ευρωπαϊκού Κέντρου για την Ανάπτυξη της Επαγγελματικής Κατάρτισης (Cedefop) και του Ευρωπαϊκού Ιδρύματος Επαγγελματικής Εκπαίδευσης, καθώς και μεταξύ του Ευρωπαϊκού Ιδρύματος για τη Βελτίωση των Συνθηκών Διαβίωσης και Εργασίας και του Ευρωπαϊκού Οργανισμού για την Ασφάλεια και την Υγεία στην Εργασία·

22. καλεί, ακόμη, την Επιτροπή, σε συμφωνία με την πρότασή της σχετικά με τη διακυβέρνηση της Ευρώπης, που έχει ως στόχο τη συγκέντρωση της δραστηριότητάς της στα βασικά της καθήκοντα, να περιλάβει στο πρόγραμμα δράσης της για το 2004 τις κατάλληλες προτάσεις με στόχο την αποφυγή της διπλής εργασίας, είτε μεταξύ κοινοτικών οργανισμών με παρεμφερείς δραστηριότητες, είτε μεταξύ των κοινοτικών οργανισμών και των υπηρεσιών της·

23. επαναλαμβάνει την έκκλησή του προς την Επιτροπή να υποβάλει πρόταση για την τροποποίηση των ιδρυτικών πράξεων των κοινοτικών οργανισμών, ώστε να διασφαλισθεί ότι οι διευθυντές των κοινοτικών οργανισμών θα διορίζονται στο μέλλον μόνο με τη συγκατάθεση του Κοινοβουλίου· αναμένει προτάσεις προς τούτο από την Επιτροπή το αργότερο έως την 1η Δεκεμβρίου 2003.

(1) ΕΕ C 326 της 27.12.2002, σ. 17.

(2) ΕΕ L 248 της 16.9.2002, σ. 1.

(3) ΕΕ L 357 της 31.12.2002, σ. 72.

(4) ΕΕ L 148 της 16.6.2003, σ. 16 και 18.

(5) Βλέπε παράγραφο 14 του ψηφίσματος του Κοινοβουλίου σχετικά με τις παρατηρήσεις που συνοδεύουν την απόφαση όσον αφορά τη χορήγηση απαλλαγής στο διοικητικό συμβούλιο του Ευρωπαϊκού Κέντρου για την Ανάπτυξη της Επαγγελματικής Κατάρτισης όσον αφορά την εκτέλεση του προϋπολογισμού του για το οικονομικό έτος 2001 (ΕΕ L 148 της 16.6.2003, σ. 83).

(6) ΕΕ L 136 της 31.5.1999, σ. 15.